钦定古今图书集成/理学汇编/字学典/第098卷 > 陶弘景
## 钦定古今图书集成/理学汇编/字学典/第098卷 > 陶弘景

按《南史》本传：“陶弘景，字通明，丹阳秣陵人也。幼有异
操。年四五岁，恒以荻为笔，画灰中学书。及长，读书万
馀卷，善琴棋，工草隶。齐高帝引为诸王侍读。永明十
年辞禄，止句曲山，自号华阳陶隐居。梁武帝早与之
游，及即位后，恩礼愈笃，书问不绝。每有大事，无不谘
询，时人谓为山中宰相。赠大中大夫，谥贞白先生。”
按《书断》：“陶弘景善书，师祖锺、王，采其气骨。然时称与
萧子云、阮研等各得右军一体。其真书劲利，欧、虞往
往不如隶行入能。”

按《东观馀论》：“陶隐居在华阳得杨、许三真君真迹而
学之，故萧远澹雅，若其为人。”今金陵有《许长史旧馆
坛碑》，最先一行乃隐居书，又有画版帖四十三字，与
碑字笔势同。

按《宣和书谱》：陶弘景工草隶，而行书尤妙。袁昂谓“其
书如吴兴小儿，形虽未成长，而骨体甚骏快。”李嗣真
亦云：“如丽景霜空，鹰隼初击。”俱以骏快称。今观其书，
信乎其非虚言也。今御府所藏行书六：《杨瑶密辞》
《华阳洞天帖》《屈画帖》《茅山帖》《带名帖》《茅山仙迹》。